[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.10.2009

COM(2009) 572 окончателен

2009/0159 (CNB)

Препоръка за

РЕШЕНИЕ НА СЪВЕТА

относно позицията, която ще бъде заета от Европейската общност, по отношение на предоговарянето на паричното споразумение с Република Сан Марино

ОБЯСНИТЕЛЕН МЕМОРАНДУМ

Паричните споразумения бяха сключени между Европейската общност и Монако, Сан Марино и Ватикана с оглед на това да се даде правен израз на ангажиментите, които съществуваха между тези държави от една страна, и Франция и Италия, от друга страна, преди въвеждането на еврото.

Десет години след като еврото замени националните валути на Италия и Франция, използвани от Монако, Сан Марино и Ватикана, Съветът прикани Комисията да преразгледа функционирането на паричните споразумения[1]. Резултатите от оценката бяха приети в Съобщение на Комисията относно функционирането на Паричните споразумения с Монако, Сан Марино и Ватикана[2]. Комисията направи извода, че Паричните споразумения не могат да останат в сегашният си вид с оглед на подсигуряването на по-последователен подход в отношенията между Общността и държавите, с които са сключени парични споразумения. Настоящата проектопрепоръка за Решение на Съвета очертава позицията, която ще бъде взета от Общността при предоговарянето на Споразумението с Република Сан Марино.

Комисията предлага да бъдат предоговорени и изменени следните разпоредби:

- Транспониране на съответното законодателство на ЕО

Задълженията на Монако, Сан Марино и Ватикана, произтичащи от съответните им Парични споразумения с Общността, са много неравностойни.

Паричното споразумение с Княжество Монако включва най-много задължения. За разлика от Споразумението с Монако Споразуменията с Ватикана и Сан Марино не водят до някакви конкретни задължения за транспониране на законодателството на ЕС в областта на защитата на еврото срещу фалшифициране и начините за сътрудничество с Общността в тази област. С оглед на създаването на равнопоставени условия и подсигуряването на подходяща защита на банкнотите и монетите на еврото срещу фалшифициране Сан Марино, заедно с Ватикана, ще прилага съответното законодателство на Общността.

Финансовите институции, които извършват своята дейност в държави, подписали Парични споразумения, могат да имат достъп до междубанков сетълмент и плащания и до системата за сетълмент на ценни книжа в Европейския съюз. Княжество Монако реално използва тази възможност и за тази цел то трябва да прилага съответното финансово и банково законодателство на Общността. Като се има предвид размерът на банковия сектор на Сан Марино и тясното му взаимодействие с банки, работещи в еврозоната (т.е. финансовите институции на Сан Марино имат достъп до платежните системи чрез италианските банки), Република Сан Марино следва също така да хармонизира своето законодателство в областта на банковото дело и финансите с приложимото в Общността . Поради обема на законодателството на Общността и ограничения административен капацитет на Сан Марино, на Сан Марино следва да бъде предоставен преходен период от 5 години.

- Последващи механизми за контрол

За разлика от процедурата, предвидена в Споразумението с Монако, в Споразуменията, подписани със Сан Марино и Ватикана, не бяха включени разпоредби за последващи процедури за контрол. При липсата на редовно официално последващо проследяване Сан Марино и Ватиканът не докладват редовно за прилагането на Споразуменията и не са информирани по подходящия начин за законодателните промени в области, обхванати от Споразуменията. Следователно Комисията предлага създаването на два нови съвместни комитета — за Република Сан Марино и за Ватикана, подобни на съществуващия за Княжество Монако.

Съвместният комитет със Сан Марино ще се състои от представители на Сан Марино, на Република Италия, на Европейската комисия и на Европейската централна банка. Комитетът също така ще отговаря и за улесняването на прилагането на Споразумението и за обсъждането на възможни изменения на списъка със законодателство на Общността, което ще се прилага от Сан Марино. Освен това той ще има правомощия за вземане на решения по отношение на ограничен брой въпроси, възложени му от Паричното споразумение (напр. одобряване на промяна на монетния двор, изсичащ монетите на Сан Марино).

- Таван за изсичането на евромонети

По исторически причини таваните за максимално годишно изсичане на монети за Монако, Сан Марино и Ватикана бяха определени по два на различни начина (Монако в момента има правото да изсича максимум 1/500 от монетите, изсичани във Франция, а Сан Марино и Ватикана имат фиксирани квоти), което води до много различни резултати.

С оглед на осигуряването на равнопоставено третиране на всички държави с Парични споразумения, Комисията предлага въвеждането на нов единен метод за изчисляване на таваните за изсичане на евромонети (ще бъде използван също и във всички бъдещи Споразумения).

Новите тавани ще се състоят от фиксирана и променлива част:

1. Фиксираната част следва да подсигурява търсенето от страна на колекционерите на монети. Съгласно общи оценки общата стойност от около 2 100 000 евро следва да бъде достатъчна, за да обхване търсенето на колекционерския пазар[3].

2. Променливата част ще се основава, в случая на Сан Марино, на средното количество монети на човек от населението, изсечени в Италия. Средният брой на монетите на човек от населението в Италия в година (n-1) ще бъде умножен по броя на жителите на Сан Марино.

3. Правила за изсичането на евромонети

Действащите Парични споразумения запазват правото на монетния двор на Италия за изсичане на евромонети на Сан Марино и Ватикана. Правилото е въведено по исторически причини в момент, в който еврото още не беше влязло в парично обращание и почти всички държави от еврозоната изсичаха монети само за своите нужди. Сега ситуацията се е променила, като редица държави от еврозоната в момента секат монетите си в друга държава-членка на еврозоната.

Ето защо Комисията предлага да бъде предоставена възможност на Сан Марино и Ватикана да поръчват евромонетите си в други монетни дворове в ЕС, които имат опит в изсичането на евромонети . Промяната на монетния двор обаче трябва да бъде одобрена от Съвместния комитет.

- Избор на юрисдикция

Настоящите Парични споразумения не дават на Общността каквито и да било лостове в случай, че държавите, подписали Парични споразумения, не изпълняват своите задължения (напр. не транспонират навреме съответното законодателство на Общността), освен крайната и следователно нежелателна възможност за едностранно оттегляне от Споразумението Следователно Комисията предлага Съдът на Европейските общности да бъде избран за отговорен орган при разрешаването на спорове , които могат да възникнат в резултат на прилагането на Паричните споразумения.

2009/0159 (CNB)

Препоръка за

РЕШЕНИЕ НА СЪВЕТА

относно позицията, която ще бъде заета от Европейската общност, по отношение на предоговарянето на паричното споразумение с Република Сан Марино

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 111.3 от него,

като взе предвид препоръката на Комисията[4],

като взе предвид становището на Европейската централна банка[5],

като има предвид, че:

4. Комисията има компетенции по парични и валутни въпроси от датата на въвеждането на еврото;

5. Съветът определя необходимите стъпки за водене на преговори и сключване на споразумения по въпросите на паричния или валутен режим;

6. От името на Общността на 29 ноември 2000 г. Италианската република подписа парично споразумение с Република Сан Марино;

7. На 10 февруари 2009 г. Съветът направи заключението, че Комисията следва да преразгледа функционирането на съществуващите споразумения и да обмисли възможността за повишаване на таваните за изсичане на монети;

8. В своето Съобщение относно функционирането на паричните споразумения с Монако, Сан Марино и Ватикана[6] Комисията направи извода, че паричното споразумение със Сан Марино не може да остане в сегашния си вид с оглед на подсигуряването на по-последователен подход в отношенията между Общността и държавите, с които са сключени парични споразумения;

9. Паричното споразумение със Сан Марино следователно трябва да бъде предоговорено колкото се може по-скоро, така че новият режим да влезе в сила от 1 януари 2010 г. заедно с новите правила относно начините за въвеждането на евромонети, изложени в Препоръка на Комисията от 19 декември 2008 г. относно общите насоки за националната страна и за изсичането на монети за пускане в обращение, одобрени от Съвета в неговите заключения от 10 февруари 2009 г.

ПРИЕ НАСТОЯЩОТО РЕШЕНИЕ:

Член 1

Италианската република следва да уведоми Република Сан Марино относно необходимостта от изменение на съществуващото Парично споразумение между Италианската република, действаща от името на Европейската общност, и Република Сан Марино, възможно най-рано, както и да предложи предоговаряне на съответните разпоредби на Споразумението.

Член 2

Общността се стреми към следните промени при предоговарянето на Споразумението с Република Сан Марино:

а) Споразумението се сключва между Общността и Сан Марино. Текстът на споразумението ще бъде кодифициран текст на действащото в момента споразумение, включващ измененията.

б) Република Сан Марино ще предприеме действия за приемането на всички подходящи мерки чрез пряко транспониране или възможни еквивалентни действия:

- за прилагането на цялото необходимо финансово и банково законодателство на Общността, по-специално законодателството, свързано с дейността и надзора на засегнатите институции;

- за прилагането на цялото необходимо законодателство на Общността относно предотвратяването на прането на пари и на измами и фалшифицирането на парични и непарични разплащателни средства, на медали и отличителни знаци и на изискванията за статистическо отчитане.

Република Сан Марино подсигурява, че цялото съответстващо финансово и банково законодателство на Общността се прилага на неговата територия преди 1 януари 2015 г. Споразумението съдържа приложение, което подробно представя сроковете за приемането на горепосочените мерки.

в) Преразглежда се методът за определяне на тавана за изсичане на евромонети от Сан Марино. Новият таван се изчислява, като се използва метод, комбиниращ фиксирана част, която има за цел да предотврати прекомерните нумизматични спекулации с монети от Сан Марино, като се задоволява търсенето на колекционерския пазар, и променлива част, изчислявана като средното издаване на монети на човек от населението в Италия в годината n-1 се умножи по броя на жителите на Сан Марино.

г) Ще бъде създаден Съвместен комитет, който ще наблюдава напредъка по прилагането на Споразумението. Той ще се състои от представители на Република Сан Марино, на Република Италия, на Комисията и на ЕЦБ. Той ще има възможността всяка година да преразглежда фиксираната част с оглед на отчитането на инфлацията и развитието на колекционерския пазар. Той приема решенията си с единодушие. Съвместният комитет приема правилник за работата си.

д) Евромонетите на Република Сан Марино ще бъдат изсичани от Instituto Poligrafico e Zecca dello Stato. Със съгласието на Съвместния комитет Република Сан Марино обаче ще има възможност да използва друг доставчик сред монетните дворове от ЕС, които изсичат евромонети. Количеството на монетите, изсичани от Република Сан Марино, се добавя към количеството на монетите, изсечени от държавата на монетния двор, с оглед на одобрението от ЕЦБ на общото количество изсечени монети.

е) Съдът на Европейските общности се избира за отговорен орган при разрешаването на спорове, които могат да възникнат в резултат на прилагането на Споразумението.

Ако Общността или Сан Марино смятат, че другата страна не е изпълнила задължение по Паричното споразумение, могат да повдигнат въпроса пред Съда. Решението на Съда ще бъде задължително за страните, които ще вземат необходимите мерки, за да се съобразят с решението в рамките на период, който ще бъде определен от Съда в неговото решение. В случай, че Общността или Сан Марино не успеят да вземат необходимите мерки, за да се съобразят с решението в рамките на периода, другата страна може незабавно да прекрати Споразумението.

Член 3

Преговорите с Република Сан Марино ще се водят от Италианската република и Комисията от името на Общността. Европейската централна банка участва пълноценно в преговорите в областта на нейните компетенции. Италианската република и Комисията представят проектоспоразумението на Икономическия и финансов комитет за становище.

Член 4

Съветът сключва споразумението.

Адресати на настоящото решение са Италианската република и Комисията.

Съставено в Брюксел на […] година.

За Съвета

Председател

[1] Заключения на Съвета относно „Общи насоки за националните страни и изсичането на евромонети, предназначени за обращение“, 2922-ро заседание на Съвета ЕКОФИН от 10 февруари 2009 г.

[2] COM (2009)359 от 14 юли 2009 г.

[3] Сан Марино например се насочи към изсичането на определени деноминации евромонети с известен успех: тези монети сега се използват по номинала стойност за сделки.

[4] ОВ C […], […], стр. […].

[5] ОВ C […], […], стр. […].

[6] COM(2009)359